**Zima**

Mirno je. Tiho. Veličenstvena bjelina. Čistoća. Zrake sunca prodiru kroz promrzle grane i svjetlost koja se lomi na kristaćima leda u kojem vidimo svoj odraz. U stotinama ogledala. Slušajući zvuk ničega, ponekad gledam jezero. Izvana je tako tiho i mirno. Zamrznuto jezero i život koji miruje u njemu…

Godišnje doba koje u svakome budi nekakva sjećanja i osjećaje. Djeca se vole sanjkati, praviti snjegoviće i igrati se u snijegu. Kod odraslih je to puno drugačije. Njima zima predstavlja samo hladnoću, obaveze, probleme... To je istina. Oni ne vide tu čaroliju i sreću kao djeca. Njima je sve sivo. Ogoljele grane, izblijedjele boje. Nema sunca. Nema topline. Led. Smrzavica. Opasnost. Često kiši. Danima i noćima. To se međutim događa, a isto tako znamo da će proći. Vrijeme prolazi, odlazi…

Meni je najdraže kad padne snijeg. Ne baš zbog zimskih radosti. Više ne idem na sanjkanje i ne zabavljam se s prijateljima u tom mnoštvu zvjezdica kao nekad. No svaka od tih pahulja, koja dotakne zemlju, dotakne moje uspomene i sjećanja. U mnogo njih čujem smijeh djeteta. I osjetim toplinu. No, ne volim ih se prisjećati... Ne volim se prisjećati sve te radosti i bezbrižnosti koje sam imala kao dijete. Svaki dan je bilo nešto novo. Nešto zabavno i posebno... Ne volim se prisjećati svih tih dana jer onda imam osjećaj kao da ih nisam dovoljno cijenila. Nisam razmišljala što će biti nakon toga. Jednostavno, imam osjećaj da nisam dovoljno uživala u tim trenutcima. Tada nisam niti pomislila da će jednog dana biti prekasno. Sve to vrijeme je otišlo. Nepovratno. Vrijeme teče naprijed, nikad unatrag.

Sve te bijele pahulje padaju i gomilaju se. Jednom ih je palo toliko puno da sam zaplakala. I dan danas nisam sigurna zašto. Od sreće, ili od žaljenja za tim bogatstvom koje će ubrzo nestati. Upravo tada, kada je pahulja previše, volim izaći van u noć i samo hodati. Polako. Smireno. Jer duboko u noći je takva zastrašujuća tišina. Svi glasovi života prestanu. Svi ljudi čekaju novi dan nadajući se da će sve biti bolje. A oko mene je samo mrak. Sve izgleda tako prazno. Kao da sam sama u nekom drugom svijetu. U svijetu mira i spokoja. A nije sasvim mrak. Nikad i nije!

Gle, ispred mene plešu svjetlucave pahulje od kojih mi svaka osvjetljava dio puta. A tu su i ulične svjetiljke. One stoje na određenim dijelovima mog puta. Ovdje su za mene. Da mi pomognu. Da me usmjere. Ne razgovaraju mnogo sa mnom. Samo stoje. Rasvijetle mi put kad ne vidim dalje i teško je. Ili se izgubim, skrenem. Ne, ne pruže mi toplinu. Znam, ona me čeka tek na cilju…

Voljela bih razgovarati cijelu noć i cijelim putem s njima. Ali one su samo ponekad ovdje za mene. Veći dio puta moram ipak proći sama. Bez tuđe pomoći. Moram samo hrabro uroniti u noć. Sama se odvažiti da otiđem do sljedeće svjetiljke koju slabo vidim i koja je još dalje. A dovoljan je samo mali tračak svjetla koji me vodi. Do nje je snijeg ponekad jako dubok, pa mi je teško hodati. Ponekad naiđem na tragove drugih ljudi. Svaki od njih je poseban. Svaki od njih ide u drugom smjeru. Svaki od njih govori nešto o prošlosti svojeg vlasnika. Lako je ići tuđim tragovima tamo gdje je snijeg dubok. Ali više volim krenuti netaknutim snijegom gledajući prazninu ispred sebe, i zaigrane tragove iza sebe. Uživam gledajući kako ja stvaram novi put. Put koji se još nitko nije odvažio stvoriti.

No, svi se mi umorimo. Zato volim leći u meki snijeg i gledati u nebo. Na stotine pahulja izlaze iz tame. Svjetlucaju dok ih blagi vjetar nosi kamo im već put odredi. Čine se sve te bijele pahulje istima, ali svaka je drugačija. Posebna. Kao da zvijezde padaju s neba, samo kako bi nas posjetile. Tu i tamo mi pokoja padne na rumeno lice te sklizne niz njega poput suze. Iako gladna, volim joj se nasmiješiti te krenem kući. Moram se vratiti. Svijet pahulja i noći je prekrasan te samo želim otrčati u njega i ostati zauvijek sa svojim malim, svjetlucavim prijateljicama jer svaka od njih ima svoju prošlost, svoju priču dok spavaju u svilenom zagrljaju zime.

Ovaj svijet je zaista prekrasan. Samo pahulje, snijeg i ja. Ništa više i nitko drugi. Međutim, svijet pahulja nije stvaran. Trenutačan je. Da, u njega možemo ponekad pobjeći i zaspati. Ipak, naposljetku se uvijek prubudimo u svijetu punom obaveza, razočaranja, brige i žalosti. No od pahulja možemo puno toga naučiti. Mi sami smo jedini koji ovom svijetu možemo podariti istinsku sreću i ljubav. Samo mi. I svi oni bliski i dragi nam ljudi koji nas okružuju, usmjeravaju, savjetuju nas i vole. Jer će jednog dana biti prekasno. Kada dođemo do kraja puta.

U tom posebnom snu, vjetrom nošeni, i mi postajemo dio bjeline. Dio praznine i mira. Ponekad, to je jedino mjesto gdje zapravo možemo biti sretni. Gdje možemo vikati na sav glas i sve izgovorene probleme poslati daleko. Ali tamo nas nitko ne čuje. Na kraju puta…

A snijeg se topi, odlazi… Sunčev sjaj se provlači, kroz granje, kroz snijeg. Ne staje i ne odustaje. Novo godišnje doba dolazi. Svaki zvuk, svako svjetlo nekamo daleko putuje. Gubi se u daljini. Život se iznova budi i nastaje i nestaje…Svaki trag ledeni snijeg prekriva… Briše.

**Maja Profeta, 8. razr.**

**OŠ Sveti Križ Začretje**

**Mentorica:Monika Šalec,mag.edu.**